બિલ્ડિંગમાં પહેલા માળે રહેતા રમેશ રાઠોડના પરિવારના ચારે સભ્યો ઘાયલ થયા હતા જેમાં તે પોતે, તેમનાં પત્ની લીલાબહેન, દીકરો સંજય અને દીકરી હિનાનો સમાવેશ થાય છે. જોકે રમેશભાઈ અને તેમનાં પત્ની લીલાબહેનને પરેલની KEM હૉસ્પિટલમાં સારવાર આપવામાં આવી રહી હતી, જ્યારે સંજયને JJ હૉસ્પિટલમાં દાખલ કરાયો હતો, જ્યાં તેનો એકસ-રે અને અન્ય ટેસ્ટ કરવામાં આવી હતી અને ડૉક્ટરે તેના પર જાનનું કોઈ જોખમ ન હોવાનું જણાવ્યું હતું. હિનાની હાલત કફોડી હતી. તેનો પગ કાટમાળ હેઠળ ફસાઈ ગયો હતો. બાકી તેને કોઈ મેજર ઈજા નહોતી, પણ તેનો ફસાયેલો પગ કાઢવા સાંજ સુધી પ્રયાસ ચાલુ હતા એમ તેના પરિવારના સભ્યોએ જણાવ્યું હતું. JJ હૉસ્પિટલમાં અન્ય એક ગુજરાતી અશોક સોલંકીનો પરિવાર સારવાર લઈ રહ્યો હતો, જેમાં અશોકભાઈ તેમનાં પત્ની દયાબહેન, દીકરી મીનલ અને એન્જલનો સમાવેશ થાય છે.